b"\n_START_ARTICLE_\nPecos Bill\n_START_PARAGRAPH_\nPecos Bill on legendaarinen cowboy monissa yhdysvaltalaisissa kansantaruissa. N\xc3\xa4m\xc3\xa4 tarut kirjasi vuonna 1923 Edward O'Reilly kirjassaan Saga of Pecos Bill._NEWLINE_Tarinan mukaan Pecos Bill syntyi Texasissa 1830-luvulla. H\xc3\xa4n joutui eroon vanhemmistaan pienen\xc3\xa4 lapsena, kun h\xc3\xa4n putosi vaunuista l\xc3\xa4hell\xc3\xa4 Pecos-jokea. Preeriasudet ottivat Pecos Billin kasvatikseen, ja h\xc3\xa4n oppi heid\xc3\xa4n seurassaan puhumaan el\xc3\xa4inten kielt\xc3\xa4. Palatessaan ihmisten ilmoille Pecos Bill keksi lasson, kesytti py\xc3\xb6rremyrskyn ja ratsasti sill\xc3\xa4, k\xc3\xa4ytti kalkkarok\xc3\xa4\xc3\xa4rmett\xc3\xa4 ruoskana, juotti ranchinsa Rio Granden vedell\xc3\xa4 ja teki useita muita samantapaisia urotekoja. H\xc3\xa4nen hevosensa nimi on Myrskytuuli ja vaimokseen h\xc3\xa4n otti Sue Nopsajalan._NEWLINE_Pecos Bill on ollut sarjakuvan ja piirroselokuvan aiheena."